ໃນວັນທີ 9 ເມສາ 2021 ເວລາ 17:00 ໂມງ, ທີ່ກະຊວງແຜນການ ແລະການລົງທຶນ, ໄດ້ຈັດພິທີເຊັນສັນຍາສຳປະທານ(CA) ໂຄງການສາຍສົ່ງສະໜອງໄຟໃຫ້ທາງລົດໄຟ ລາວ-ຈີນ ລະຫວ່າງລັດຖະບານ ກັບ ບໍລິສັດ ລົງທຶນພະລັງງານໄຟຟ້າ ລາວ-ຈີນ (LCPC). ເປັນກຽດເຂົ້າຮ່ວມໃນພິທີເຊັນສັນຍາ ມີ ທ່ານ ນາງ ຄຳຈັນ ວົງແສນບຸນ ຮອງລັດຖະມົນຕີ ກະຊວງ ແຜນການ ແລະ ການລົງທຶນ, ມີ ທ່ານ ປອ ສີນາວາ ສຸພານຸວົງ ຮອງລັດຖະມົນຕີ ກະຊວງພະລັງງານ ແລະ ບໍ່ແຮ່ ເຂົ້າຮ່ວມຢ່າງພ້ອມພຽງ.
ການລົງນາມໃນພິທີເຊັນສັນຍາດັ່ງກ່າວ ແມ່ນເພື່ອປະຕິບັດຕາມໃບມອບສິດຂອງທ່ານນາຍົກລັດຖະ ມົນຕີແຫ່ງ ສປປ ລາວ ສະບັບເລກທີ 33/ນຍ, ລົງວັນທີ 25 ກຸມພາ 2021 ທີ່ມອບສິດໃຫ້ ທ່ານ ຮອງນາຍົກລັດຖະມົນຕີ, ລັດຖະມົນຕີ ກະຊວງ ແຜນການ ແລະການລົງທຶນ ເປັນຜູ້ຕາງໜ້າໃຫ້ແກ່ລັດຖະບານ ແຫ່ງ ສປປ ລາວ ເຊັນສັນຍາສຳປະທານ(CA) ໂຄງການສາຍສົ່ງສະໜອງໄຟໃຫ້ ທາງລົດໄຟ ລາວ-ຈີນ ເຊິ່ງຕາງໜ້າເຊັນໂດຍທ່ານ ນາງ ຄຳຈັນ ວົງແສນບຸນ ຮອງລັດຖະມົນຕີ ກະຊວງແຜນການ ແລະການລົງທຶນ ແລະ ເຊັນເປັນພະຍານໂດຍ ທ່ານ ປອ ສີນາວາ ສຸພານຸວົງ ຮອງລັດຖະມົນຕີ ກະຊວງ ພະລັງງານ ແລະ ບໍ່ແຮ່, ທ່ານ ເຕັ່ງເມັ່ງ ຢ່າງລືໄຊ ວ່າການຫົວໜ້າພະແນກແຜນການ ແລະການລົງທຶນ ແຂວງ ວຽງຈັນ ແລະ ທ່ານ ສິນລະປະກອນ ພົມມະໄຊສີ ຮອງຫົວໜ້າພະແນກແຜນການ ແລະ ການລົງທຶນ ນະຄອນຫຼວງວຽງຈັນ ກັບ ບໍລິສັດລົງທຶນພະລັງງານໄຟຟ້າ ລາວ-ຈີນ ເຊິ່ງຕາງໜ້າເຊັນໂດຍ ທ່ານ ຫ່ວງ ເຫວິນກັ໋ງ ຜູ້ອຳນວຍການ ບໍລິສັດ ລົງທຶນພະລັງງານໄຟຟ້າລາວ-ຈີນ ແລະ ເຊັນເປັນພະຍານໂດຍ ທ່ານ ຟານ ຢ່າລ້ຽນ ຮອງຜູ້ອຳນວຍການໃຫ່ຍ ບໍລິສັດ ຕາຂ່າຍໄຟຟ້າພາກໄຕ້ຈີນຢຸນນານສາກົນ.